O‘zbekiston Respublikasi Bojxona kodeksining tovarlarni qayta ishlash bilan bog‘liq qoidalarini amalga oshirish chora-tadbirlari to‘g‘risida

“O‘zbekiston Respublikasining tashqi iqtisodiy faoliyati to‘g‘risida”gi Qonunga muvofiq va O‘zbekiston Respublikasi Bojxona kodeksining tovarlarni qayta ishlash masalalariga oid qoidalari amalga oshirilishini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Tashqi iqtisodiy aloqalar, investitsiyalar va savdo vazirligi O‘zbekiston Respublikasi Bojxona kodeksining 30-31-moddalari qoidalariga muvofiq:
 ustav jamg‘armasida (ustav kapitalida) davlat ulushi mavjud korxonalar tomonidan amalga oshirilayotgan va qayta ishlashning bojxona rejimlariga joylashtiriladigan tovarlarni qayta ishlash jarayonining texnik-iqtisodiy asoslarini kelishishga; 
 bojxona hududidan tashqarida, ustav jamg‘armasida (ustav kapitalida) davlat ulushi mavjud korxonalarga tovarlarni qayta ishlashning O‘zbekiston Respublikasi iqtisodiy manfaatlariga muvofiqligi to‘g‘risida xulosalar berishga;
 manfaatdor vazirliklar va idoralar bilan kelishgan holda Vazirlar Mahkamasiga ayrim tovarlarga nisbatan qayta ishlashning bojxona rejimidan foydalanishga cheklovlarga doir takliflar kiritishga vakil qilinsin.
 2. Belgilansinki, agar tovarlar va ularni qayta ishlash mahsulotlari:
 tovarlarni qayta ishlash tijorat xususiyatiga ega bo‘lmagan;
 tovarlarni ta’mirlash qayta ishlashning maqsadi hisoblangan;
 bir kontrakt bo‘yicha qayta ishlanadigan tovarlarning bojxona qiymati eng kam oylik ish haqining 500 baravaridan oshmagan hollarda ayni bir bojxona organiga taqdim etilganda qayta ishlash jarayonining texnik-iqtisodiy asoslari O‘zbekiston Respublikasi Tashqi iqtisodiy aloqalar, investitsiyalar va savdo vazirligi bilan kelishilishi talab etilmaydi. 
 3. O‘zbekiston Respublikasi Tashqi iqtisodiy aloqalar agentligi Iqtisodiyot vazirligi, Moliya vazirligi va Davlat bojxona qo‘mitasi bilan birgalikda Tovarlarni qayta ishlash jarayonining texnik-iqtisodiy asoslarini kelishish va bojxona hududidan tashqarida tovarlarni qayta ishlashning O‘zbekiston Respublikasi iqtisodiy manfaatlariga muvofiqligi to‘g‘risida xulosalar berish tartibi haqidagi nizomni bir oy muddatda ishlab chiqsin va belgilangan tartibda tasdiqlasin.
 4. O‘zbekiston Respublikasi Adliya vazirligi, Davlat bojxona qo‘mitasi manfaatdor vazirliklar va idoralar bilan birgalikda bir oy muddatda:
 amaldagi qonun hujjatlariga mazkur qarordan kelib chiquvchi o‘zgartirish va qo‘shimchalar to‘g‘risida Vazirlar Mahkamasiga takliflar kiritsinlar;
 vazirliklar va idoralarning normativ hujjatlari mazkur qarorga muvofiqlashtirilishini ta’minlasinlar.
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari E.M. G‘aniyev zimmasiga yuklansin.